CELEX: 32017D0204
Language: ro
Date: 2017-02-03 00:00:00
Title: Decizia de punere în aplicare (UE) 2017/204 a Comisiei din 3 februarie 2017 de autorizare a statelor membre să prevadă o derogare temporară de la anumite dispoziții ale Directivei 2000/29/CE a Consiliului în ceea ce privește lemnul de frasin originar din sau prelucrat în Statele Unite ale Americii și de abrogare a Deciziei de punere în aplicare (UE) 2015/2416 de recunoaștere a anumitor zone din Statele Unite ale Americii ca fiind indemne de Agrilus planipennis Fairmaire [notificată cu numărul C(2017) 420]

7.2.2017   
            
            
               RO
            
            
               Jurnalul Oficial al Uniunii Europene
            
            
               L 32/35
            
         DECIZIA DE PUNERE ÎN APLICARE (UE) 2017/204 A COMISIEI
   din 3 februarie 2017
   de autorizare a statelor membre să prevadă o derogare temporară de la anumite dispoziții ale Directivei 2000/29/CE a Consiliului în ceea ce privește lemnul de frasin originar din sau prelucrat în Statele Unite ale Americii și de abrogare a Deciziei de punere în aplicare (UE) 2015/2416 de recunoaștere a anumitor zone din Statele Unite ale Americii ca fiind indemne de Agrilus planipennis Fairmaire
   
      
         [notificată cu numărul C(2017) 420]
      
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 15 alineatul (1) prima liniuță și punctele 2.3, 2.4 și 2.5 din secțiunea I partea A din anexa IV,
   întrucât:
   
               (1)
            
            
               Articolul 5 alineatul (1) din Directiva 2000/29/CE, coroborat cu punctul 2.3 din secțiunea I partea A din anexa IV la directiva respectivă, prevede cerințe speciale privind introducerea în Uniune a lemnului de frasin (Fraxinus L.), precum și a altor specii de lemn, originare din Statele Unite ale Americii.
            
         
               (2)
            
            
               Statele Unite ale Americii au solicitat recunoașterea unei combinații de proceduri care permit, împreună, atingerea aceleiași protecții fitosanitare ca aceea asigurată în conformitate cu punctul 2.3 din secțiunea I partea A din anexa IV la Directiva 2000/29/CE.
            
         
               (3)
            
            
               Din informațiile oficiale prezentate de Statele Unite ale Americii reiese că, prin intermediul unor sisteme integrate aplicate în timpul procesării lemnului, se elimină riscul de infestare cu organismul dăunător Agrilus planipennis Fairmaire.
            
         
               (4)
            
            
               Această abordare ar trebui să fie completată cu anumite cerințe referitoare la instalații, controale anterioare exportului și etichetare pentru a asigura eliminarea acestor riscuri.
            
         
               (5)
            
            
               Prin urmare, procedurile respective ar trebui să fie recunoscute ca fiind o opțiune alternativă la punctul 2.3 din secțiunea I partea A din anexa IV la Directiva 2000/29/CE pentru importurile din Statele Unite ale Americii și ar trebui să se prevadă o derogare de la articolul 5 alineatul (1) al Directivei 2000/29/CE, coroborat cu punctul 2.3 din secțiunea I partea A din anexa IV la directiva respectivă.
            
         
               (6)
            
            
               Pentru a se garanta eficacitatea controalelor, precum și o imagine de ansamblu a importurilor de lemn de frasin și a cazurilor de neconformitate legate de importurile respective, ar trebui să se stabilească cerințe privind certificatele fitosanitare, raportarea importurilor și notificarea cazurilor de neconformitate.
            
         
               (7)
            
            
               Se cuvine să se limiteze durata derogării până la data de 30 iunie 2018, în scopul de a se asigura revizuirea în timp util a caracterului adecvat al măsurilor din prezenta decizie.
            
         
               (8)
            
            
               Decizia de punere în aplicare (UE) 2015/2416 a Comisiei (2) a recunoscut anumite zone din Statele Unite ale Americii ca fiind indemne de Agrilus planipennis Fairmaire, în scopul introducerii în Uniune a lemnului de Fraxinus L., precum și a altor specii de lemn.
            
         
               (9)
            
            
               Decizia de punere în aplicare (UE) 2015/2416 ar trebui abrogată deoarece, pe baza informațiilor primite din partea autorităților competente din Statele Unite ale Americii, zonele recunoscute ca fiind indemne de Agrilus planipennis Fairmaire s-au dovedit a nu fi stabile după adoptarea deciziei respective.
            
         
               (10)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Autorizație de derogare
   Prin derogare de la articolul 5 alineatul (1) din Directiva 2000/29/CE, coroborat cu punctul 2.3 din secțiunea I partea A din anexa IV la directiva respectivă, statele membre pot autoriza introducerea pe teritoriul lor a lemnului de Fraxinus L., originar din sau prelucrat în Statele Unite ale Americii (denumit în continuare: „lemnul specificat”) care, anterior scoaterii sale din Statele Unite ale Americii, satisface condițiile prevăzute în anexa la prezenta decizie.
   Articolul 2
   Certificat fitosanitar
   (1)   Lemnul specificat este însoțit de un certificat fitosanitar eliberat în Statele Unite ale Americii, în conformitate cu articolul 13a alineatele (3) și (4) din Directiva 2000/29/CE, care atestă că este indemn de organisme dăunătoare în urma inspecției.
   (2)   Certificatul fitosanitar include, la rubrica „Declarație suplimentară”, următoarele mențiuni:
   
               (a)
            
            
               formularea „În conformitate cu cerințele Uniunii Europene stabilite în Decizia de punere în aplicare (UE) 2017/204 a Comisiei”;
            
         
               (b)
            
            
               numărul (numerele) de balot;
            
         
               (c)
            
            
               numele instalației (instalațiilor) autorizate din Statele Unite ale Americii.
            
         Articolul 3
   Raportarea importurilor
   Statele membre importatoare furnizează Comisiei și celorlalte state membre, până la data de 31 decembrie a fiecărui an, informații privind numărul transporturilor de lemn specificat importate în anul respectiv în conformitate cu dispozițiile prezentei decizii.
   Articolul 4
   Notificarea neconformității
   Statele membre notifică Comisiei și celorlalte state membre fiecare transport care nu este în conformitate cu prezenta decizie. Notificarea respectivă se efectuează în termen de cel mult două zile lucrătoare de la data interceptării unui astfel de transport.
   Articolul 5
   Abrogarea Deciziei de punere în aplicare (UE) 2015/2416
   Decizia de punere în aplicare (UE) 2015/2416 se abrogă.
   Articolul 6
   Data expirării
   Prezenta decizie expiră la 30 iunie 2018.
   Articolul 7
   Destinatari
   Prezenta decizie se adresează statelor membre.
   
      Adoptată la Bruxelles, 3 februarie 2017.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  Decizia de punere în aplicare (UE) 2015/2416 a Comisiei din 17 decembrie 2015 de recunoaștere a anumitor zone din Statele Unite ale Americii ca fiind indemne de Agrilus planipennis Fairmaire (JO L 333, 19.12.2015, p. 128).
   
      ANEXĂ
      1.   Cerințe în materie de prelucrare
      
      Prelucrarea lemnului specificat trebuie să îndeplinească următoarele cerințe:
      
                  (a)
               
               
                  
                     Decojire
                  
                  Lemnul specificat este decojit, cu excepția unui număr de bucăți mici de scoarță separate vizual și clar distincte care îndeplinesc una dintre următoarele condiții:
                  
                              (a)
                           
                           
                              sunt mai mici de 3 centimetri în lățime (indiferent de lungime); sau
                           
                        
                              (b)
                           
                           
                              dacă sunt mai mari de 3 centimetri în lățime, suprafața totală a fiecărei bucăți de scoarță este mai mică de 50 cm2.
                           
                        
            
                  (b)
               
               
                  
                     Debitare
                  
                  Lemnul specificat debitat este fabricat din lemn rotund decojit.
               
            
                  (c)
               
               
                  
                     Tratament termic
                  
                  Lemnul specificat este încălzit de-a lungul profilului său la cel puțin 71 °C timp de 1 200 de minute într-o cameră de încălzire aprobată de către Animal and Plant Health Inspection Service (Serviciul de Inspecție a Sănătății Animalelor și Plantelor – APHIS) sau de către o agenție autorizată de APHIS.
               
            
                  (d)
               
               
                  
                     Uscare
                  
                  Lemnul specificat este uscat conform unui proces de uscare industrială cu o durată de cel puțin două săptămâni, recunoscut de APHIS.
                  Conținutul final de umiditate al lemnului nu trebuie să fie mai mare de 10 %, exprimat ca procent de substanță uscată.
               
            2.   Cerințe privind instalațiile
      
      Lemnul specificat trebuie produs, manipulat și depozitat într-o instalație care îndeplinește toate cerințele următoare:
      
                  (a)
               
               
                  este aprobată oficial de către APHIS în conformitate cu programul său de certificare privind organismul dăunător Agrilus planipennis Fairmaire;
               
            
                  (b)
               
               
                  este înregistrată într-o bază de date publică pe site-ul internet al APHIS;
               
            
                  (c)
               
               
                  este auditată de APHIS sau de o agenție autorizată de APHIS cel puțin o dată pe lună și se concluzionează că este conformă cu cerințele din prezenta anexă;
               
            
                  (d)
               
               
                  utilizează echipamente de tratare a lemnului specificat care au fost calibrate periodic în conformitate cu manualul de operare a echipamentelor;
               
            
                  (e)
               
               
                  ține o evidență a procedurilor sale de verificare de către APHIS sau de către o agenție autorizată de APHIS, care include durata tratamentului, temperatura în timpul tratamentului și conținutul final de umiditate pentru fiecare balot specific care urmează să fie exportat.
               
            3.   Etichetare
      
      Fiecare balot de lemn specificat trebuie să afișeze în mod vizibil un număr de balot și o etichetă cu mențiunea „HT-KD” sau „Heat Treated-Kiln Dried” (tratat termic – uscat în cuptor). Această etichetă trebuie să fie emisă de către sau sub supravegherea unui agent desemnat care lucrează în instalația autorizată, după verificarea faptului că cerințele în materie de prelucrare prevăzute la punctul 1 și cerințele privind instalațiile prevăzute la punctul 2 sunt respectate.
      4.   Inspecții anterioare exportului
      
      Lemnul specificat trebuie să fie inspectat de către APHIS sau de către o agenție aprobată oficial de APHIS pentru a verifica dacă, înainte de export, acesta a fost supus tuturor procedurilor și măsurilor fitosanitare care să permită să se concluzioneze că este indemn de organismul dăunător Agrilus planipennis Fairmaire.